पाप-पुन्न दी कल्पना साढ़े समाज च युगें थमां रेही ऐ ते एदे सरूपें ते ब्याख्याएं च बी सदा थमां बकास होंदा रेहा ऐ। एदी उत्पत्ति बारै जेह्के पौराणक हवाले मिलदे न ओ सब विश्वासें पर अधारत न। उनें विश्वासें दे अधार पर गलाया जाई सकदा ऐ जे ईश्वरी निजमे ते धर्म शास्त्रें दे आदेशें दे उल्ट कम्म करना पाप ऐ ते उंदे मताबक आचरण करना पुन्न। शराब पीना, तामसी भोजन-पदार्थ खाना, मनै गी काबू नेईं रक्खना, रुक्ख-बूटे बड्ढना, बुरी थां रौह्ना, प्रौह्नै दा सत्कार नेईं करना, ते जीव हत्या, पशु-पंछी, कीड़े-मकोड़े मारना पाप कर्म मिथे जंदे न ते इंदे उल्ट आचरण पुन्न। पापें शा छुटकारा पाने लेई धर्म शास्तरें च प्राह्चित, पूजा-पाठ, जप-तप, तीर्थ-शनान करना ते नत्त-बर्त रक्खना सझाया गेदा ऐ।